## Zakon o izmjenama i dopunama Zakona o hrvatskom državljanstvu

### NN 28/1992 (18.5.1992.), Zakon o izmjenama i dopunama Zakona o hrvatskom državljanstvu

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o hrvatskom državljanstvu

Proglašavam Zakon o izmjenama i dopunama Zakona o hrvatskom državljanstvu,
kojeg je Sabor Republike Hrvatske donio na zajedničkoj sjednici Društveno-političkog
vijeća 8. svibnja 1982. i Vijeća općina 8. svibnja 1992.

Broj : PA4-38/ 1-92.

Zagreb, 13. svibnja 1992.

Predsjednik Republike Hrvatske

**dr. Franjo Tudman, v. r.**

---

## ZAKON

### o izmjenama i dopunama Zakona o hrvatskom državljanstvu

Članak 1.

U Zakonu o hrvatskom državljanstvu ("Narodne novine", br.
53/91.) članak 5. mijenja se i glasi:

"Podrijetlom stječe hrvatsko državljanstvo dijete rođeno u inozemstvu,
čiji je jedan roditelj u trenutku njegova rođenja hrvatski državljanin
ako do navršene 18 godine života bude prijavljeno radi upisa kao hrvatski
državljanin kod nadležnog tijela Republike Hrvatske u inozemstvu ili u
Republici Hrvatskoj ili se nastani u Republici Hrvatskoj.

Dijete, rođeno u inozemstvu, čiji je jedan roditelj u trenutku njegova
rođenja hrvatski državljanin, a ne udovoljava jednoj od pretpostavki iz
stavka 1. ovoga članka, stječe hrvatsko državljanstvo ako bi ostalo bez
državljanstva.

Dijete, koje stječe hrvatsko državljanstvo prema stavku 1. ili 2. ovoga
članka, smatra se hrvatskim državljaninom od trenutka rođenja."

Članak 2.

Članak 6. briše se.

Članak 3.

Iza članka 8. dodaje se novi članak 8a. koji glasi:

"Članak 8a.

Strancu koji je podnio zahtjev za primitak u hrvatsko državljanstvo,
a u trenutku podnošenja zahtjeva nema otpust iz stranog državljanstva ili
nema dokaz da će otpust dobiti ako bude primljen u hrvatsko državljanstvo,
može se izdati zajamčenje primitka u hrvatsko državljanstvo ako udovoljava
ostalim pretpostavkama iz članka 8., stavka 1., ovoga zakona.

Zajamčenje se izdaje s rokom važenja od dvije godine."

Članak 4.

U članku 9. brišu se riječi: "a do podnošenja zahtjeva ima u Republici
Hrvatskoj uredno prijavljeno prebivalište najmanje 5 godina".

Članak 5.

U članku 12. dodaje se novi stavak 3. koji glasi: "Nadležno ministarstvo
daje mišljenje o postojanju interesa za primitak u hrvatsko državljanstvo
strancu iz stavka 1. ovoga članka".

Članak 6.

U članku 16., stavku 1. riječi: "toćaka 4. i" zamjenjuju se
riječju : "točke".

Članak 7.

U članku 23. rijeći: "ima prebivalište u Republici Hrvatskoj"
zamjenjuju se riječima: "najmanje jednu godinu neprekidno boravi na
teritoriju Republike Hrvatske".

Članak 8.

Iza članka 24. dodaje se novi članak 24a. koji glasi:

"Članak 24a.

Prirođenjem hrvatsko državljanstvo stječe se danom uručenja rješenja
o primitku u hrvatsko državljanstvo.

Hrvatsko državljanstvo stečeno na temelju dane izjave stječe se danom
davanja izjave.

Otpustom hrvatsko državljanstvo prestaje danom uručenja rješenja o otpustu
iz hrvatskog državljanstva.

Odricanjem hrvatsko državljanstvo prestaje danom davanja izjave o odricanju
hrvatskog državljanstva".

Članak 9.

U članku 25., stavku 1., riječi: "obavljaju policijska uprava odnosno
policijska stanica" zamjenjuju se riječima: "obavlja Ministarstvo
unutarnjih poslova".

Stavak 2. briše se.

Članak 10.

U članku 27., stavku 5., dodaje se rečenica koja glasi: "Središnju
evidenciju vodi tijelo nadležno za poslove opće uprave u Gradu Zagrebu".

Članak 11.

U članku 28., stavku 1., briše še točka i dodaju riječi: "ili nadležno
diplomatsko ili konzularno predstavništvo Republike Hrvatske u inozemstvu".

Stavak 2. briše se.

Članak 12.

U članku 29., stavku 1., riječi: "kartom" i "legitimacijom"
zamjenjuju se riječju: "iskaznicom".

Članak 13.

U članku 30., stavku 2., riječi: "u trajanju u najmanje 10 godina",
brišu se.

Stavak 5. briše se.

Članak 14.

U članku 31., stavak 2., mijenja se i glasi:

"Ministar unutarnjih poslova utvrđuje cijenu koštanja obrasca domovnice
koju snosi podnositelj zahtjeva".

Članak 15.

Ovaj zakon stupa na snagu osmoga dana od dana objave u "Narodnim
novinama".

Klasa: 224-01 /92-01 /03

Zagreb, 8. svibnja 1992.

SABOR REPUBLIKE HRVATSKE

Predsjednik Društveno-političkog vijeća

**Vice Vukojević; dipl. iur., v. r.**

Predsjednik Vijeća općina

**Luka Bebić, dipl. ing., v. r.**

Predsjednik Sabora

**dr. Žarko Domljan, v. r.**

Zakon, NN 28/1992-675
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)